1.1 S'aprova amb validesa des de les 0.00 hores del dia 1 de gener de 2012, el sistema de descompte que es detalla a continuació:
Beneficiari: persones físiques amb mobilitat obligada local, amb residència habitual i permanent a qualsevol dels municipis de les comarques del Berguedà, de la Cerdanya i de l'Alt Urgell, que estiguin empadronades en qualsevol d'aquests municipis i efectuïn el pagament del peatge del túnel del Cadí mitjançant el sistema OBE ViaT o qualsevol altre sistema de pagament dinàmic, targeta de crèdit o de dèbit, actualment autoritzades per al pagament del peatge del Túnel del Cadí, SAC, així com totes aquelles altres que en el futur es puguin autoritzar per al seu pagament i amb els càrrecs corresponents domiciliats en una oficina d'una entitat bancària o caixa d'estalvis de la mateixa comarca.
Percentatge de descompte: el 100% del peatge vigent en cada moment, per a vehicles de les categories I i II (turismes de 2 eixos i 4 rodes fins a 9 places amb o sense remolc d'1 eix i sense roda bessona en cap eix), no acumulable ni compatible amb qualsevol altre descompte establert actualment.
S'exclouen d'aquest descompte els trànsits realitzats amb un mateix mitjà de pagament –targeta, ViaT o altres– sobre qualsevol via, en el mateix sentit, i amb un interval inferior a 45 minuts des de la realització de darrer trànsit bonificat.
L'acreditació de la condició de beneficiari del descompte es realitzarà mitjançant la presentació de la documentació següent, que ha de ser renovada cada 12 mesos:
D'acord amb la situació laboral:
a) Treballadors en actiu: original i còpia d'un contracte de treball d'una empresa establerta a qualsevol del municipis de les comarques del Berguedà, de la Cerdanya o de l'Alt Urgell.
En el moment de la renovació caldrà presentar certificat de la Seguretat Social conforme el contracte laboral és vigent.
b) Treballadors en situació d'atur: original i còpia del document d'alta o de renovació de la sol·licitud d'ocupació emès per l'Oficina de Treball de la Generalitat de Catalunya o organisme competent, que correspongui a qualsevol dels municipis de les comarques del Berguedà, de la Cerdanya o de l'Alt Urgell.
c) Treballadors autònoms: original i còpia del document emès pel Servei Català de la Salut, mitjançant el qual s'assigna el Centre d'Atenció Primària que correspon al lloc de residència a qualsevol dels municipis de les comarques del Berguedà, de la Cerdanya o de l'Alt Urgell.
d) Jubilats o perceptors de pensions d'incapacitació permanent: original i còpia del document emès pel Servei Català de la Salut, mitjançant el qual s'assigna el Centre d'Atenció Primària que correspon al lloc de residència a qualsevol dels municipis de les comarques del Berguedà, de la Cerdanya o de l'Alt Urgell.
e) Estudiants i persones amb fills escolaritzats: original i còpia del document de matrícula o document acreditatiu d'estar escolaritzat o matriculat en un centre educatiu ubicat a qualsevol dels municipis de les comarques del Berguedà, de la Cerdanya o de l'Alt Urgell.
f) Els treballadors transfronterers (usuaris residents a qualsevol municipi de les comarques del Berguedà, de la Cerdanya o de l'Alt Urgell) que desenvolupen la seva ocupació professional a Andorra o França, hauran de presentar original i còpia del document emès pel Servei Català de la Salut, mitjançant el qual s'assigna el Centre d'Atenció Primària que correspon al lloc de residència a qualsevol dels municipis de les comarques esmentades.
Certificat de l'ajuntament on es té la residencia habitual i permanent, d'estar al corrent de pagament dels impostos municipals.
Certificat de l'entitat bancària emissora del mitjà de pagament dinàmic - targeta de crèdit/dèbit- conforme és vàlida per al pagament de la tarifa en les autopistes de peatge.
1.2 La societat concessionària podrà subscriure amb el Consell Comarcal del Berguedà, de la Cerdanya i de l'Alt Urgell els corresponents convenis d'encàrrec per aquestes entitats de la recepció, tramitació i renovació de la documentació acreditativa de la condició de beneficiari del descompte regulat per aquest Decret.
Les persones que a dia d'avui gaudeixen del descompte regulat en aquest Decret, amb independència de la data de la darrera renovació, hauran d'aportar la documentació relacionada a l'article 1.1, en un termini màxim de 3 mesos des de l'entrada en vigor d'aquest Decret.
La manca d'actualització d'aquesta documentació en el termini estipulat, produirà la baixa automàtica en la condició de beneficiari del descompte.